Gewilde Hopefield-plaasmark trek | Netwerk24
Gewilde Hopefield-plaasmark trek
30 November 2020 06:01
'n Paar gaste is Sondag 22 November genooi vir 'n toer van die nuwe markperseel en is getrakteer met ontbyt en middagete by die restaurant wat ook op markdae oop sal wees. Tweede van regs is Gabrielle Murry, wat die markperseel subsidieer.
Die gewilde Hopefield-plaas­mark wat elke Saterdag­oggend besoekers van wyd en syd – selfs van so ver as Kaapstad – lok, het van 5 Desember 'n nuwe perseel.
Dié mark, 'n trotse Hopefield-gemeenskapsprojek sedert 2011, wat al etlike jare by die Merry Widow Country Retreat en meer onlangs by die NG gemeente se kerkperseel in Kerkstraat gehou is, sal eersdaags na 'n permanente perseel verhuis, die Riverside Barn wat spesiaal vir die doel van die mark by Rivierstraat 38 gebou is.
Verskeie plaaslike inwoners en sakeondernemings het ingespring met hande-arbeid, en donasies om van die nuwe perseel – 'n droom wat al lank aankom – 'n werklikheid te maak. Die nuwe perseel word gesubsidieer en al die buite-tafels, sitplek vir besoekers, plante, skadunet, blompotte, bale, kussings en bemarking word moontlik gemaak deur vrywilligers se geld en tyd.
Besoekers kan steeds verwag om die beste gehalte plaasvars- en tuisgemaakte produkte by die mark te kry, maar daar gaan voortaan selfs 'n groter verskeidenheid kos en produkte beskikbaar wees. Bring jou gesin en kom geniet 'n heerlike plattelandse uitstappie. Die Madonna-restaurant op dieselfde perseel, wat slegs op markdae oop is, bedien ontbyt en moerkoffie op 'n lekker lang kuierstoep, voor die mark 10:00 oopmaak.
Koop dan na hartelus by die mark, proe en kuier om die marktafels onder skadunette. Diegene wat steeds honger is, kan dan weer by die restaurant gaan aanklop vir 'n luilekker-braaimiddagete. Die restaurant ondersteun slegs plaaslike verskaffers en koop ook meeste van sy bestanddele by die mark. Gaste mag hul eie koelbokse met drankies saambring.
Die projek het ook onlangs 'n paar skoolseuns van Hopefield Primêr betrek om Saterdae te help parkering aanwys en sal besoekers bystaan om hul inkopies na hul motors te dra. Ondersteun hulle gerus met 'n fooitjie. Die mark vind elke Saterdag van 10:00 tot 14:00 plaas. Komende Saterdag 28 November is die laaste markdag by die ou perseel.